Predkladacia správa

Návrh aproximačného nariadenia vlády Slovenskej republiky bol vypracovaný na základe záverov 76. zasadnutia Stálej pracovnej komisie Legislatívnej rady vlády Slovenskej republiky pre technické právne predpisy (ďalej len „komisia“). Komisia dňa 16. augusta 2007 prerokovala návrh vyhlášky Ministerstva zdravotníctva Slovenskej republiky o podrobnostiach o požiadavkách na kvalitu vody kúpalísk, vody na kúpanie a jej kontrolu a na kúpaliská ako všeobecne záväzného vykonávacieho predpisu k zákonu  č. 355/2007 Z. z. o ochrane, podpore a rozvoji verejného zdravia  a o zmene a doplnení niektorých zákonov a odporučila vypustiť z návrhu vyhlášky, ktorý upravoval problematiku umelých aj prírodných kúpalísk, ustanovenia o prírodných kúpaliskách a tieto upraviť aproximačným nariadením vlády Slovenskej republiky. 
Predkladaný návrh nariadenia vlády je vypracovaný v súlade s týmto odporučením a rieši problematiku prírodných kúpalísk, ktorú do 1. 9. 2007 upravovalo spoločne s umelými kúpaliskami nariadenie vlády Slovenskej republiky č. 252/2006 Z. z. o podrobnostiach o prevádzke kúpalísk a o podrobnostiach o požiadavkách na kvalitu vody kúpalísk, vody na kúpanie a jej kontrolu ako vykonávací predpis k zákonu č. 126/2006 Z. z. o verejnom zdravotníctve a o zmene a doplnení niektorých zákonov.  
Potreba upraviť hygienické požiadavky na ochranu zdravia ľudí v súvislosti s kúpaním, vodnými športmi a pobytom ľudí na prírodných kúpaliskách vyplýva z dlhodobých skúseností a požiadaviek praxe v tejto oblasti. Pri kúpaní sa voda dostáva do priameho kontaktu s pokožkou a sliznicami, pričom často dochádza aj k prehĺtaniu malého množstva vody, z čoho vyplýva celý rad zdravotných rizík. Sú to hlavne riziká prenosných ochorení v dôsledku prítomnosti pôvodcov nákaz, ktoré sú schopné prežívať a množiť sa vo vodnom prostredí. 
Predkladaný návrh nariadenia vlády upravuje požiadavky na kvalitu vody na kúpanie a rozsah a početnosť kontrol kvality vody na kúpanie. 
Cieľom  predpisu, okrem zapracovania požiadaviek, ktoré vyplynuli z uplatňovania predchádzajúcej legislatívy, je zosúladenie slovenskej legislatívy so smernicou Európskeho parlamentu a Rady 2006/7/ES z  15. februára 2006 o riadení kvality vody určenej na kúpanie, ktorou sa zrušuje smernica 76/160/EHS. Členské štáty Európskej únie sú povinné transponovať ju do svojej legislatívy do 24. 3. 2008, s výnimkou ustanovení, ktoré majú v smernici 2006/7/ES neskorší termín. Úplná implementácia všetkých článkov novoprijatej smernice musí byť ukončená do 31. 12. 2014, kedy sa zrušuje smernica 76/160/EHS o kvalite vody určenej na kúpanie. Implementácia niektorých článkov smernice bude vykonaná v spolupráci s Ministerstvom životného prostredia Slovenskej republiky.
Navrhovaná právna úprava je v súlade s Ústavou Slovenskej republiky, so zákonom  č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov  ako aj s právnym poriadkom Slovenskej republiky a medzinárodnými zmluvami, ktorými je Slovenská republika  viazaná. 
Navrhovaná právna úprava nebude mať dopad na štátny rozpočet, rozpočty obcí ani na rozpočty vyšších územných celkov.

Materiál bol v dňoch od 18. januára 2008 do 7. februára 2008 predmetom medzirezortného pripomienkového konania a na rokovanie vlády Slovenskej republiky sa predkladá bez rozporov. Pripomienky z rokovania Legislatívnej rady vlády Slovenskej republiky zo dňa 26. februára 2008 sú v materiáli zapracované.
